Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 415

1. Bevezetés A „Mozgókép és médiaismeret” tanításának kettős szerepe van a felnőtté válás folyamatában. Egyrészt igyekszik megismertetni annak a nyelvnek az alapelemeit, melynek a mai gyerekek a legfőbb fogyasztói, mely igyekszik átvenni a „Guttenberg-galaxis” helyét. Egy mai diák átlagban napi 3 óránál is több időt tölt el a televízió előtt. A médiumok, melyekkel naponta kapcsolatba kerülnek a diákok, alapvetően meghatározzák a világhoz való viszonyukat, többnyire tudtukon kívül. Ezért kiemelten fontos, hogy ismerjék a média nyelvének sajátosságait. Másrészt ez a megismerés egyúttal tudatosságra, együttműködésre nevel, mivel a „Mozgóképkultúra és médiaismeretek” ajánlott kerettantervi programja csoportos munkát követel, így az együttgondolkodást, a közös döntéshozatal képességét is jelentősen fejleszti. A „Mozgókép és médiaismeret” tanulása segít: – az alapvető megfigyelési és ábrázolási készségek kialakításában, gyakorlásában; nagy fontossággal bír a tanulási képességek fejlesztésében, a vizuális memória, a koncentrált figyelem edzésére által, – mert minden tantárgy elsajátításához szükségük van a tanulóknak a vizuális kommunikáció, a képi közlés és a képi üzenetek olvasására, értelmezésének képességére, – a közismereti és szakmai tantárgyakban előforduló mozgóképi szövegek megértésében, létrehozásában, – a közösségi együttlét szervezésében, – a politikának, mint a közös dolgok intézésének áttekinthetőbbé tételében, alaposabb megértésében, – az önismeretet elmélyítésében, az érzelmi élet gazdagításában, – a produktív életszemlélet kialakításában, – a közösen végzett munka örömének felismerésében, – az együttműködési készség fejlődésében, a többiekért vállalt, közös célok elérésének felismerésében, – a tanulók értékszemléletének és környezettudatosságának kialakításában (a mozgóképi kulturáltság elemei nélkülözhetetlen összetevői az egyénnek, bármely szakterületen). A tantárgyi program többféle módon kerülhet be a 9–10. évfolyam helyi tantervébe, a helyi specialitások, igények szerint: – a választható szabad sávba lehet tervezni tantárgyként – a diákok által szabadon választható 4 óra terhére délutáni szabadidős foglalkozásként – tantárgyközi projektek részeként

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes